Edøya
        
         (øy i Smøla)
Store norske leksikon,Geografi,Norges geografi,Møre og Romsdal,Smøla
Edøya er en øy i Smøla kommune i Møre og Romsdal, og ligger mellom øya Smøla og Trondheimsleia. Den er cirka 7,5 km2 med 61 innbyggere inkludert øyene Kuli og Hestøya (2015). Edøya er myret med lave, skogbare knauser, bygd opp av konglomerater fra devontiden og med høyeste punkt 41 moh (Storvarden). Øya har broforbindelse med Smøla via flere mindre øyer (fylkesvei 669).
Edøya utgjør et sogn svarende til Edøy kommune i 1915–1960 med 706 innbyggere (2015). Edøy kirke ligger lengst sør på øya Smøla. Den er en langkirke i tre fra 1885. På den sørvestlige delen Edøya står Edøy gamle kirke, en steinkirke fra cirka 1190. Den brant i 1887 og ble stående som ruin til den ble restaurert i 1947. Ved kirken ligger gården Edøy som øya, sognet og den tidligere kommunen har navn etter. Kart  Les mer i Store norske leksikon Smøla Møre og Romsdal